Datasets:

risqaliyevds

/

uzbek_ner

like 1

Argentina futbol uyushmasi prezidenti Luis Segura terma jamoa hujumchisi Lionel Messini tanqid qilishni to‘xtatishga chaqirdi. Eslatib o‘tamiz, Xerardo Martino boshqaruvidagi Argentina terma jamoasi Kopa Amerika musobaqasi finalida Chiliga yutqazib qo‘yganidan so‘ng, muxlislar bu omadsizlikda Messini ayblashni boshlashgan, Messi terma jamoadagi faoliyatida tanaffus qilmoqchi ekani haqidagi xabarlar ham paydo bo‘lgandi. "Men bunday muxlislarni tushunmayman. Ular Messiga nisbatan dahshatli darajada adolatsizlik bilan muomala qilishmoqda. Messini Maradona bilan tenglashtirgan muxlislar endi uni keskin tanqid qilishmoqda. Lekin, ishontirib aytamanki, terma jamoa futbolchilari bu mag‘lubiyatdan keyin muxlislardan ko‘proq darajada kuyinishdi", deydi Segura.

Shanxay hamkorlik tashkilotiga a'zo davlatlar Ufa sammiti davomida yaqin ikki yilga mo‘ljallangan terrorchilikka qarshi kurash dasturini qabul qiladi. Bu haqda tashkilot bosh kotibi Dmitriy Mezentsevga tayangan holda RIA Novosti agentligi xabar bermoqda.“Sammit kun tartibida 2016-2017 yillarga mo‘ljallangan terrorchilikka qarshi kurashda hamkorlik dasturini tasdiqlashdir. Hujjat nafaqat amaliy ahamiyatga ega, balki tashkilotning mintaqaviy xavfsizlik va barqarorlikni ta'minlash masalasiga jiddiy e'tibor qaratishini ko‘rsatib beradi”, – dedi Mezentsev.

Hindiston bosh vaziri Narendra Modi BRIKS davlatlari doirasida futbol bo‘yicha maxsus chempionat hamda kinofestival tashkil etish taklifi bilan chiqdi.“BRIKSning ayrim davlatlari sport sohasida ajoyib natijalarga ega. Biz BRIKS sport musobaqalarini tashkil qilish mumkin deb o‘ylaymiz. Balki, keyingi yildan futbol o‘yinlarini tashkil qilarmiz. Axir futbol barcha davlatlarda mashhur”, – dedi u Ufadaga BRIKS yetakchilari uchrashuvidagi chiqishida.Shuningdek, u kino festivalini tashkil qilish tashabbusi bilan chiqdi: “Biz kino mukofotlarini ta'sis qilishimiz, kinematograf sohasida o‘z formatimizni targ‘ib qilishimiz mumkin, negaki kino san'atning juda muhim sohasi bo‘lib, bir-birimizni yaxshiroq tanishimizga imkoniyat beradi”.

Ufada Hindiston va Pokiston bosh vazirlarining uchrashuvi bo‘lib o‘tishi tasdiqlandi. Bu haqda Hindiston TIV rasmiy vakili, bosh vazir bilan birga sammitga tashrif buyurgan Vikas Svarap ma'lumot berdi.“Hindiston bosh vaziri Narendra Modi va Pokiston bosh vaziri Navoz Sharif 10 iyul kuni mahalliy vaqt bilan 19:15da uchrashadi”, – deb yozdi u Twitter’dagi sahifasida.Har ikkala yetakchi Ufada bo‘lib o‘tayotgan ShHT sammitida ishtirok etmoqda. Hindiston va Pokiston hozircha ushbu tashkilotda kuzatuvchi maqomiga ega.Oxirgi marta Modi va Sharif o‘tgan yilning avgustida, Bxarata Janata Partining umumparlament saylovlaridagi g‘alabasidan so‘ng Modining inauguratsiya marosimida uchrashishgan edi.

"Real" jamoasining kosta-rikalik darvozaboni Keylor Navas o‘z faoliyatini "Manchester Yunayted"da davom ettirishi mumkin. Marca nashrining xabar berishicha, "MYu" bosh murabbiyi Lui van Gal ushbu darvozabonni De Xea "Real"ga o‘tadigan bo‘lsa, uning o‘rniga munosib nomzod sifatida hisoblamoqda. Bu transfer Ramosning "MYu"ga o‘tishi evaziga De Xeaning "Real"ga berilishi jarayonining bir qismiga aylanishi mumkin. Biroz oldinroq, "MYu" o‘z darvozabonini "Real"ga bu jamoadan Ramosning xarid qilinishi evaziga transfer qilishi aytilgandi. Inglizlar De Xeani Ramos masalasini hal qilishdan oldin Madridga qo‘yib yuborishsa, uni sotib olish imkoniyatlari deyarli yo‘q bo‘lishidan xavotirlanishmoqda.

BRIKSga a'zo davlatlar yetakchilari sammit yakunlariga ko‘ra Ufa deklaratsiyasini qabul qildilar. Uni va bir qator boshqa rasmiy hujjatlarni imzolash marosimi davlatlar rahbarlarining ishchi yig‘ilishi chog‘ida bo‘lib o‘tdi. Deklaratsiyada jahondagi siyosiy va iqtisodiy vaziyatga umumiy baho berilgan, BRIKS davlatlarining ko‘p tomonlama hamkorlikka bo‘lgan pozitsiyalari aks ettirilgan.Shuningdek, Rossiya, Braziliya, Xitoy, Hindiston va JAR rahbarlari harakat rejasini qabul qildilar. U tashkilotning bir yillik faoliyatini belgilab beradi.

Qozog‘iston TIV birinchi o‘rinbosari Rapil Jo‘shiboyevning ma'lum qilishicha, Qozog‘iston Braziliya, Kuba, Chili, Malayziya va BAA bilan vizasiz tartib haqida kelishuv imzolashga tayyorlanmoqda. “Ayni paytda diplomatik va xizmat pasportlarini vizalardan ozod qilish borasida kelishuvga erishdik. Jarayon shundan boshlanadi. Shu paytgacha 63 mamlakat bilan diplomatik pasportlar, 40 davlat bilan xizmat pasportlari bo‘yicha kelishuvga erishdik; umumfuqarolik pasportlari bo‘yicha hozircha 18 davlat bilan kelishuvimiz bor, bu ro‘yxatni kengaytirish uchun ishlamoqdamiz”, – dedi u brifing chog‘ida.“MDHdan tashqari, – davom etdi siyosatchi, – Serbiya, Turkiya, Evkador, Janubiy Koreya ro‘yxatda bor. Hozir Braziliya, Kuba, Chili, Malayziya va BAA bilan kelishuv imzolash arafasida turibmiz”.Ilgariroq Qozog‘iston 34 davlat bilan bir tomonlama tartibda vizasiz tartib kiritishi ma'lum qilingan edi.

Toshkent viloyatining Quyichirchiq tumanida istiqomat qiluvchi Aslbek Abdusattorov qozog‘istonlik Andrey ismli shaxs bilan til biriktirib, unga Kizana qishlog‘ida yashovchi bir qancha odamlarni “qul” sifatida yetkazib berdi. Tabiiyki, ularning o‘zi bundan bexabar bo‘lib, ishlashga ketayotganlarini, oyiga 250 dollar olishlarini taxmin qilishgan edi.“Huquq” gazetasida yozilishicha, yigitlar olti oy mobaynida Andreyning qo‘li ostida ishlagadilar, ammo undan hech qanday pul ololmadilar. Yigitlarning bir nechtasi qochib, o‘z qishloqlariga qaytib kelishga muvaffaq bo‘ldilar va Aslbek ustidan tegishli idoralarga arz qildilar.Buning natijasida Abdusattorov 5 yilga ozodlikdan mahrum qilindi.

"Portu" jamoasi yarim himoyachisi Rikardu Kuarejma bu jamoadan ketishi mumkin. "Ajdarlar" jamoasi bosh murabbiyi Xulen Lopetegi uni keyingi mavsum uchun rejalariga kiritmaganini ma'lum qilgan. 31 yoshli ushbu xavekning xizmatlariga uning sobiq jamoasi "Beshiktosh" qiziqish bildirgan. A Bola nashri ma'lumotlariga ko‘ra esa, ushbu futbolchi o‘z faoliyatini Moskva shahridagi jamoalardan birida davom ettirishi ham mumkin. Unga "Dinamo", "Spartak" hamda "Lokomotiv" jamoalaridan qiziqish borligi aytilgan. Ma'lumot uchun, Kuarejma o‘tgan mavsumda "Portu" bilan ichki chempionatdagi 30ta o‘yinda maydonga tushdi hamda 6ta gol urib, 6ta golli uzatmani amalga oshirdi.

Qozog‘istonning Qustanay viloyati huquq-tartibot idoralari hududda sodir etilgan turli xil qonun buzilish holatlarini WhatsApp ijtimoiy tarmog‘i orqali xabar berish imkoniyatni yaratdi. Bu haqda mahalliy ichki ishlar idoralari manbasiga tayanib Zakon.kz nashri xabar tarqatdi. Manbaning yozishicha, bu turdagi mobil ilova dasturli ishonch telefonini joriy qilish Qustanay viloyati ichki ishlar bo‘yicha rahbari Tlegen Matkenovning xohishiga binoan joriy qilingan. Shuningdek, www.dvdkostanay.kz sayti orqali tezkor xabar qoldirish uchun maxsus xizmat ham joriy qilingan. Xabarda yozilishicha, hozirgacha bu xizmat orqali 20dan ortiq xabarlar kelib tushgan. Ularning asosini yo‘l harakati qoidalarini buzish holatlari tashkil qilmoqda.

Afg‘onistonda joylashgan "IShID" tasarrufidagi guruh rahbari bo‘lgan Shahidulloh Shahid Nangarxar viloyati hududida dron hujumiga uchrab, halok bo‘lgan. Bu haqda Reyter nashri xabar qilmoqda. Ma'lum qilinishicha, bu hujum vaqtida uning yonidagi o‘rinbosari Gul Zamon hamda yana 3 nafar jangari o‘ldirilgan. Afg‘oniston Milliy xavfsizlik boshqarmasi vakilining ma'lum qilishicha, bu guruh Afg‘onistonda tartibsizlik boshlashni rejalashtirgan, o‘z maqsadini Nangarxar viloyati hududidagi harakatlar orqali boshlamoqchi bo‘lgan. Shu yilning fevral oyida guruhning oldingi rahbari, 10 yildan buyon Afg‘onistondagi jihodchilik harakatini boshqarib kelgan Mulla Abdul Rauf ham dron hujumi orqali yo‘q qilingandi.

AQShning Yadro xavfsizligi bo‘yicha milliy ma'muriyati va Harbiy-havo kuchlari 1 iyul kuni B61-12 yadro bombasining birinchi sinovini o‘tkazdi, deb xabar berilmoqda tashkilot saytida. Jangovar kallakka ega bo‘lmagan B61-12 bombasi F-15E qiruvchi samolyotidan Nevadadagi Tonopa poligoniga tashlandi. Qayd etilishicha, sinov muvaffaqiyatli o‘tgan. Joriy yil oxirigacha yana ikkita sinov o‘tkazish rejalashtirilgan, ularning natijalariga ko‘ra qayta ishlashlar bo‘yicha qaror qabul qilinadi.

Turkiya prezidenti Rajab Toyib Erdo‘g‘an mamlakat bosh vaziri Axmet Dovudo‘g‘luga hukumat tarkibini shakllantirish vazifasini topshirdi. Bu haqda Dovudo‘g‘lu matbuot kotibi tvitterda xabar berdi. “Prezidentimiz janob Dovudo‘g‘luga Turkiyaning 63-hukumatini shakllantirish vakolatini berdi”, deyilmoqda xabarda. Turkiyaning yangi parlamenti 45 kun ichida yangi vazirlar mahkamasini shakllantirib, uni tasdiqlashi kerak. Agar parlament bu jarayonni muddatida bajara olmasa, prezident parlamentni tarqatib, yangi muddatidan avvalgi saylovlar o‘tkazishni belgilaydi.

Rossiyalik tennischi Mariya Sharapova (4-raqamli tennischi) tennis bo‘yicha Uimbldon musobaqasining finaliga chiqa olmadi. Sharapova musobaqaning yarimfinalida jahonning 1-raqamli ayol tennischisi Serena Uilyamsga navbatdagi galda imkoniyatni boy berdi. Uchrashuv 2:6, 3:6 hisobi bilan Uilyams foydasiga yakunlandi. Tennischilar kortda 1 soat 18 daqiqa o‘tkazishdi. Finalda Uilyams ispaniyalik tennischi Garbin Mugurusa (20-raqamli tennischi) bilan uchrashadi.

Universal studiyasi 2015 yilda kinosanoati uchun rekord muddatda 3 mlrd dollarlik kassaga erishdi, deb xabar bermoqda Deadline. Universal studiyasining “Kulrangning 50 tusi” trilleri dunyo prokatida 403,6 mln dollar, “Forsaj 7” jangari filmi 1,16 mlrd dollar, “Yura davri dunyosi” fantastik filmi 843,9 mln dollar to‘pladi va hali ham dunyo kinoteatrlarida namoyish qilinmoqda. Studiya, shuningdek, prokatda Jud Apatouning “Omadsizlar” filmi hamda F.Geri Greyning “To‘g‘ri Komptondan” xip-xop-dramasidan katta foyda olishga umid bildirmoqda.

“Manchester Yunayted” yarimhimoyachisi Anxel Di Mariya o‘z faoliyatini “Bavariya”da davom ettirishi mumkin. Argentinalik futbolchida “PSJ” va “Bavariya”ni tanlash imkoniyati bor, biroq uning o‘zi “Bavariya” variantiga qiziqish bildirmoqda, deb xabar bermoqda Goal.com. Di Mariya agenti klub vakillari bilan uning klubga o‘tishi borasida gaplashdi, biroq nemis klubidan “MYu” ga rasmiy taklif bildirilmagan. Qayd etilishicha, Di Mariya Myunxen klubi bosh murabbiyi Xosep Gvardiolaning muxlisi hisoblanadi va u bilan ishlashni orzu qiladi. Biroq “Bavariya” futbolchi uchun 50 mln yevro taklif qila olishi mumkin, “MYu” esa unga 60 mln yevro so‘ramoqda. Avvalroq argentinalik futbolchi “PSJ”ga o‘tishga prinsip jihatdan rozilik bergani ma'lum qilingandi.

“Manchester Yunayted” hujumchisi Robin van Persi yaqin orada Istanbulning “Fenerbaxche” klubining yangi o‘yinchisi sifatida tanishtiriladi, deb xabar bermoqda Sky Sports nashri. Nashr ma'lumotlariga ko‘ra, futbolchi 13 iyul kuni Istanbulga uchib ketadi, 14 iyul kuni esa klubning yangi o‘yinchisi sifatida tanishtiriladi.

Moskva shahri sudi “aksilqaroqchilik” bo‘yicha ilk shikoyatni qondirgan holda pleer.com saytiga unda joylashtirilgan bir nechta kompozitsiyalarni o‘chirib tashlash majburiyatini qo‘ydi. Ushbu da'vo arizasi “S.B.A. Myuzik Pablishing” YoAJ tomonidan pleer.com ga qarshi berildi. Sayt musiqa asariga mualliflik huquqini buzgan va shuning uchun Artik & Asti guruhining bir nechta kompozitsiyalarini o‘chirib tashlashi kerak bo‘ladi. Agar “S.B.A. Myuzik Pablishing” tomonidan pleer.com saytiga takroran da'vo arizasi berilsa, unda sayt to‘sib qo‘yilishi mumkin. Bu da'vo arizasi “aksilqaroqchilik” qonunga tuzatishlar kiritilgandan keyin musiqa sohasidagi qaroqchilik bo‘yicha birinchi ish bo‘ldi. “Axborot, axborot texnologiyalari va axborotni himoya qilish” qonuniga tuzatishlar joriy yilning 1 mayida qabul qilindi. Endi musiqa va adabiy asarlar hamda dasturiy ta'minotlar mualliflik huquqi himoyasiga tushadi.

Foydalanuvchilar tvitterda ularning fikricha Apple Watch soatlarini taqib yurish oqibatida paydo bo‘lgan teri yallig‘lanishlari va toshmalar fotosuratlarini joylashtirmoqdalar. Apple ning saytida kam sondagi odamlarda “aqlli” soatlarda ishlatilgan ba'zi materiallarga nisbatan turli teri reaksiyalari paydo bo‘lishi haqida ogohlantirish bor. Xususan, Apple Watch remeshoklarida qichishish chaqirishi mumkin bo‘lgan nikel ishlatilgan. Taxminlarning biriga ko‘ra, qurilmaning orqa tomonidagi sensor qizib ketganda kuyishga olib kelishi mumkin, biroq mutaxassislarning fikricha, bunday muammolar oddiy soatlarni taqib yurganda ham uchraydi. Apple ning o‘zi foydalanuvchilarning bu shikoyatlariga hech qanday izoh bermadi.

Braziliya terma jamoasining sobiq yulduz futbolchisi Roberto Karlos Hindistonning “Deli Dinamos” klubida o‘ynovchi murabbiy bo‘ladi. Bu ma'lumotni klub rasmiy “tvitter”i ham tasdiqladi. Avvalroq, 42 yoshli Karlosning faqat jamoa bosh murabbiyi vazifasini bajarishi aytilgandi. Lekin Roberto o‘ylab ko‘rib, fikrini biroz o‘zgartirdi. O‘tgan yili “Deli Dinamos”da gollandiyalik Xarm van Veldxoven bosh murabbiy bo‘lgandi. Klub Hindiston chempionatida 5-o‘rinni egallagan edi.

Xalqaro futbol federatsiyalari assotsiatsiyasi (FIFA) tashkilot Ijroqo‘mining sobiq a'zosi, Shimoliy va Markaziy Amerika hamda Karib havzasi futbol konfederatsiyasi (KONKAKAF) sobiq Bosh kotibi amerikalik Chak Bleyzerni umrbod futboldagi istalgan faoliyatdan chetlatdi, deb xabar berdi Olamsport nashri. Bu qarorga FIFAning etika qo‘mitasi o‘tkazgan taftish ishlaridan so‘ng kelingan. Bunda AQSh yustitsiya vazirligi tomonidan taqdim etilgan ma'lumotlar ham hal qiluvchi rol o‘ynadi. Bleyzerga eng katta ayb sifatida pora olganlik qo‘yilmoqda.

Saudiya Arabistoni Tashqi ishlar vazirligini ko‘p yillar davomida boshqargan shahzoda Saud al-Faysal 76 yoshida vafot etdi. Bu haqda qirollikning rasmiy axborot agentligi SPA xabar berdi. Shahzoda Los-Andjyelesda vafot etdi. Al-Faysal u yerda davolanayotgan edi. Al-Faysal mamlakat Tashqi ishlar vazirligini 1975 yildan boshlab 40 yil davomida boshqarib kelgan va o‘z lavozimini tarixda istalgan boshqa tashqi ishlar vaziridan ko‘proq vaqt davomida egallagan. Oxirga paytlar aksariyat vaqtini xorijiy shifoxonalarda o‘tkazayotgan keksa yoshdagi shahzodani Saudiya Arabistonining yangi qiroli Salmon ibn Abdulaziz al-Saud joriy yilning aprel oyi oxirida iste'foga chiqardi. Uning o‘rnini Ar-Riyodning Vashingtondagi elchisi Odil al-Jubayr egalladi. Saudiya Arabistoni shahzodasi qirol Faysalning yettita o‘g‘lidan biri bo‘lgan.

Bugun xalqaro terrorchilik va ekstremizm tahdidining kuchayishidan xavotirga tushmagan davlatning o‘zi yo‘q. Bu haqda O‘zbekiston prezidenti Islom Karimov 9 iyul kuni bo‘lib o‘tgan ShHT va BRIKSga a'zo davlatlar rahbarlari uchrashuvidagi chiqishida ma'lum qildi.Shuningdek, u zamonaviy tahdidlarga qarshi kurashda davlatlar orasida o‘zaro ishonchni mustahkamlashning muhimligini ta'kidlab o‘tdi.“ShHT va BRIKSga a'zo barcha davlatlar rahbarlari ishtirokidagi ushbu uchrashuv ulkan iqtisodiy va ijtimoiy salohiyatga ega har ikkala xalqaro struktura uchun muhim ahamiyat kasb etadi”, – ta'kidlab o‘tdi O‘zbekiston yetakchisi.

Mahalliy matbuotda yozilishicha, yaqinda Suriyada Qozog‘iston va Tojikistondan kelib IShID tarkibiga qo‘shilgan bir guruh jangarilar o‘ldirilgani ma'lum bo‘ldi.Uralsklik Talg‘at Tureyevning o‘ldirilgani haqidagi xabar uning onasiga shu yilning may oyida yetib keldi. Tureyev Suriyaga 2013 yili ketib qolgan bo‘lib, o‘zi bilan rafiqasi va qizini ham olib ketgan edi. Onasining aytishicha, 2009 yili professional futbolchi bo‘lish orzulari amalga oshmagach, Tureyev shunday qarorga kelgan.Ko‘loblik Nusrat Nazarov esa bir hafta muqaddam o‘ldirildi. Uning ukasi Xayrullo jasadning suratidan akasini tanidi. Bu borada jangarilarning o‘zi ham videomurojaat e'lon qilishdi. Nazarov ham IShID tarkibida ikki yil jang qilgan.

2015 yilning 9 iyul kuni O‘zbekiston Respublikasi Tashqi ishlar vazirligida BMTning Rezident-koordinatori, BMT Taraqqiyot dasturining Doimiy vakili Stefan Prisner bilan uchrashuv bo‘lib o‘tdi. Uchrashuv davomida BMT bosh kotibi Pan Gi Munning 2015 yil 11-12-iyun kunlari O‘zbekistonga tashrifi doirasida erishilgan kelishuvlarni amalga oshirish jarayoni muhokama qilindi hamda O‘zbekiston va BMT o‘rtasidagi hamkorlikning boshqa masalalari yuzasidan fikr almashildi.

XDA-Developers forumida ycavan niki ostida ishtirok etuvchi dasturchilardan biri ASUS Zenfone 2 smartfonida Windows 7 dasturiy tizimini ishga tushira olganini ma'lum qildi.Tizimni dasturchi Android’dagi emulyator orqali ishga tushira olgan. Smartfonni bunga tayyorlash uchun u virtual mashina yaratilishini quvvatlovchi yadro o‘rnatgan. Bundan tashqari, Windows 7 xotira talab qilgani bois kattaroq xotira kartasi o‘rnatishga to‘g‘ri kelgan.Smartfonda noutbuk va shaxsiy kompyuterlarda o‘rnatilgan protsessorlar bilan arxitekturasi bir xil Intel protsessorining o‘rnatilgani ham ishni osonlashtirgan. Aytilishicha, Zenfone 2 Windows’ning yangiroq versiyalarini ham qabul qilishi mumkin, negaki amalda u oddiy kompyuterday ishlaydi.

United Airlines kompaniyasi samolyoti kapitani o‘ziga tegishli o‘q-dorini yo‘q qilishning ajoyib usulini topdi. Bu haqda New York Daily News gazetasi yozmoqda.AQShda pilotlarga samolyot bortida qurol bilan yurishga ruxsat beriladi, bu terrorchilik tahdidi tufayli joriy qilingan tartibdir. Germaniyada esa bu qat'iy taqiqlangan.Shu bois uchuvchi samolyot Myunxenga uchayotganini esga olib, o‘ziga tegishli o‘nta o‘qni axlat qutisiga tashlagan, so‘ng unitazdan oqizib yuborgan.Aviakompaniya vakillari uchuvchining xatti-harakatlari to‘g‘ri emasligini, ammo, shu bilan birga, unga nisbatan chora ko‘rilmasligini ta'kidlab o‘tdi.

Indoneziya rahbariyati vulqon otilishi tufayli lava va qurum tarqalish hududiga yaqin joylashgan to‘rt aeroportni vaqtinchalik yopib qo‘ydi. Bular qatorida mashhur Bali kurorti ham bor.Bu haqda Garuda Indonesia aviakompaniyasi Tvitterdagi sahifasi orqali xabar qildi.

Facebook ijtimoiy tarmog‘i foydalanuvchilar uchun o‘zlarining yangiliklar tasmasini boshqarish uchun sozlamalar qatorini kengaytirdi. Bu haqda kompaniyaning rasmiy blogida xabar qoldirilgan. Manbada yozilishicha, endilikda foydalanuvchilar qaysi yangilik o‘zining tasmasida birinchi bo‘lib ko‘rinishini tanlash imkoniyatiga ega bo‘lishadi. See first xizmati orqali esa do‘stlarning qiziqarliroqlarini tanlash mumkin bo‘ladi. Shuningdek, feysbuk foydalanuvchilarga yoqmagan postlar yozuvchi sahifalarga obuna bo‘lishni rad qilishi va keyinchalik qiziqarli tuyulgan, ilgari rad qilingan sahifalarni o‘z tasmasida qayta tiklash imkoniyatiga ega bo‘lishadi. Qolaversa, foydalanuvchilarning qiziqishiga qarab alohida shu sohaga oid maslahatlar, takliflar beruvchi kichik qator yaratiladi. Mazkur o‘zgarish iOS operatsion tizimi uchun 9 iyul kunidan amal qilsa, Android uchun mazkur o‘zgarish bir necha hafta ichida yuklanadi.

Shanxay hamkorlik tashkilotiga Hindiston va Pokistonning qo‘shilishi borasidagi rejalar G‘arb davlatlarini tashvishga solmoqda. Bu haqda AQShning Newsweek gazetasining onlayn versiyasida chop etilgan “Yangi sharqiy blok: Xitoy, Rossiya va Hindiston kuchlarini birlashtirmoqda” nomli maqolada aytilmoqda.ShHTni kengaytirishga bo‘lgan harakatni izohlar ekan, muallif shunday deb yozadi: “Bu G‘arbga deyarli ma'lum bo‘lmagan xalqaro tashkilotdir. Yaqinda uning tarkibida dunyo aholisining yarmini qamrab oluvchi davlatlar bo‘ladi. Agar buni qo‘llab-quvvatlovchilar, birinchi navbatda Rossiyaning umidlari oqlansa, ShHTning Ufa sammitidan so‘ng bu birlashma G‘arb tomonidan o‘ziga ko‘proq e'tibor talab qila boshlaydi”.Tahlilchining fikricha, Hindiston va Pokistonning ShHT tarkibiga qo‘shilishi tashkilotning janubiy Osiyodagi ta'sirini o‘stirib, uning Ikkinchi Jahon urushidan so‘ng G‘arb boshqaruvi ostida yetakchi rol o‘ynab kelgan xalqaro institutlarga qarshi turish maqsadini ko‘rsatib beradi.

Mashhur filippinlik bokschi Menni Pakyao Indoneziyadagi Jokyakarta qamog‘ida saqlanayotgan, o‘lim jazosiga hukm qilingan filippinlik ayol bilan uchrashdi. Bu haqda Associated Press agentligi xabar bermoqda.Advokat Edre Olalia bergan ma'lumotga ko‘ra, Pakyao Meri Jyeym Velosoni ko‘rgani rafiqasi bilan borgan hamda qamoqda bir soatcha bo‘lgan.Veloso xonim 2010 yili giyohvand moddalar savdosi tufayli qatlga hukm qilingan edi. Jokyakarta shahri aeroportida uning yuklari ichidan geroin topilishi bunga sabab bo‘lgandi.Joriy yilning aprelida jazo ijrosi ortga surildi, ammo undan boshqa 8 chet ellik qatl qilindi.Advokatning aytishicha, barcha sud instansiyalariga murojaat qilib bo‘lingan, endi ayolni faqat avf etish qarori qutqarishi mumkin.

"Yuventus" jamoasidagilar "Arsenal"ning germaniyalik pleymeykeri Mesut O‘zilni transfer qilish haqida o‘ylamoqda. Tuttosport nashri ma'lumotiga ko‘ra, turinliklar o‘z yarim himoyachilari Arturo Vidal yoki Pol Pogbadan biri yoki ikkalasi ham jamoani tark etgan holda ularning o‘rnini O‘zilni bilan to‘ldirishni rejalashtirgan. "Yuventus" bu futbolchi uchun 29 mln funtlik taklif tayyorlab qo‘ygani aytilgan. Ma'lumot uchun, Mesut O‘zil o‘tgan mavsumda "Arsenal" safida APLning 22ta o‘yinida maydonga tushib, 4ta gol urgan hamda 6ta golli pas uzatgan.

Indoneziya poytaxti Jakarta shahridagi yaponiyaliklarga tegishli bo‘lgan kosmetik vositalar ishlab chiqariladigan fabrikada katta yong‘in chiqdi. Bu haqda Kiodo nashri xabar bergan. Xabarda aytilishicha, hodisa natijasida 5 kishi halok bo‘lgan va kamida 50 kishi jarohatlangan. Aniqlik kiritilishicha, bu fabrika Yaponiyaning Mandom kompaniyasiga tegishli hisoblanadi. Hozircha yong‘in sabablari aniqlanmagan. Voqea joyida indoneziyalik qutqaruvchilar ish olib borishmoqda.

Samsung Galaxy Note 5 va Galaxy S6 Edge Plus fabletlari sentabrda bo‘lib o‘tadigan IFA 2015 ko‘rgazmasida birinchi marta anons qilinishi mumkin. SamMobile sayti ushbu yangi apparatlar yangi tafsilotlarni oshkor qildi. Ma'lum qilinishicha, ikkala fabletning orqa paneli shishadan ishlanadi. Bunday holat Galaxy S6 va S6 Edge smartfonlarida ham kuzatilgan edi. Bu holatda ularda xotira kartasi sloti bo‘lmasligi mumkin.Apparat platformalariga kelsak, Galaxy Note 5 uchun asosni Exynos 7422 chipi tashkil qilishi mumkin. Bundan tashqari, kompaniya Exynos 7430 versiyasini sinovdan o‘tkazayotgani, uning 4K-displeyi bo‘lishi aytilmoqda. Galaxy S6 Edge Plus’ning platformasi esa Qualcomm Snapdragon 808 chipidan iborat bo‘lib, 32 Gbayt flesh-xotira, 16-Mp kamera, 5-Mp frontal fotomodul va 3000 mA/soat hajmli akkumulyatorga ega bo‘ladi. U, Galaxy Note 5 singari, 5.7 dyuymli displeyga ega bo‘ladi.

Ukraina IIB noqonuniy olingan aktivlarni qaytarish boshqarmasi oliy martabali amaldorlar tomonidan mamlakat tashqarisiga olib chiqib ketilgan 30 mlrd dollarni qaytarish ustida ishlamoqda. Bu haqda boshqarma rahbari Yelena Tishchenko 5-kanalga bergan intervyusida aytib o‘tdi.“Biz barcha pullarni qaytarmoqchimiz. Kamida 30 mlrd dollar. Qanchasini qaytara olishimizni ko‘ramiz”, – dedi u.Tishchenkoning so‘zlariga qaraganda, gap biznesmen Sergey Kurchenko, investitsiyalar va milliy loyihalarni boshqarish agentligining sobiq rahbari Vladislav Kaskov, sobiq ekologiya va tabiiy resurslar vaziri Nikolay Zlochevskiylar tomonidan olib chiqib ketilgan pullar haqida ketmoqda.Bosh prokuratura Oliy Radada o‘g‘irlangan mablag‘larni qaytarish to‘g‘risidagi qonunning qabul qilinishi tashabbusi bilan chiqmoqda.

"Yevroseti" asoschisi Yevgeniy Chichvarkin "Ukrnafty" boshqaruvi uchun Buyuk Britaniyadan Ukrainaga kelishi mumkin. Ukrain kompaniyasining aksionerlari yig‘ilishida shunday qaror qabul qilingani haqida "RBK-Ukraina" nashri ishonchli manbasiga asoslangan holda xabar berdi. Iyun oyida "Naftogaz" "Ukrnafty" boshqaruvi uchun tanlov e'lon qilgandi. Tanlov oxirida bu o‘rin uchun asosan ikki nomzod raqobat qilishi ma'lum bo‘lgan. 10 iyul kuni ulardan birini tanlashi kerak edi. 22 iyul kuni o‘tkaziladigan yig‘ilishda esa, aksiyadorlar yangi rahbar nomini tasdiqlashadi.

Shanxay hamkorlik tashkilotiga a'zo davlatlar rahbarlari kengashi Ufada ish boshladi. Ayni paytda rahbarlar tor doirada uchrashuv o‘tkazmoqda, keyinroq kengaytirilgan formatda yig‘ilish o‘tkaziladi. Rossiya prezidenti Vladimir Putin yig‘ilishga tashrif buyurgan davlatlar rahbarlarini Ufadagi Kongress-Xoll foyesida kutib oldi.“Bugun biz ShHTning 2014-2015 yillardagi faoliyati yakunlarini yasashimiz kerak bo‘ladi. Shu bilan birga, tashkilot faoliyatining asosiy masalalarini ko‘rib chiqishimiz, o‘zaro hamkorlik yo‘nalishlarini aniqlab, xalqaro masalalarni muhokama qilishimiz talab qilinadi”, – dedi Putin majlisning ochilishida so‘zlagan nutqida. Rossiya prezidenti matbuot kotibi Dmitriy Peskovning ma'lum qilishicha, rahbarlar yig‘ilishida yangi davlatlarning tashkilotga qo‘shilishi masalasi muhokama qilinadi.

Rossiya prezidenti Vladimir Putinning ma'lum qilishicha, Ozarbayjon, Armaniston, Kambodja va Nepal ShHTga hamkor sifatida qo‘shiladi. Bu haqda RIA Novosti agentligi xabar bermoqda.Shuningdek, Rossiya yetakchisi ShHTga a'zo davlatlar rahbarlari yig‘ilishining ochilishi marosimida qilgan chiqishida boshqa davlatlarning ham ShHT ishida qatnashishga qiziqayotganini bildirdi.Ayni paytda tashkilot oldida turgan asosiy vazifa ikkita yangi nomzodni – Hindiston va Pokistonni qabul qilish jarayonini boshlash hamda bu masala tafsilotlarini kelishib olishdir.

"Barselona" jamoasi turkiyalik yarim himoyachi Arda Turon bilan shartnoma imzolangani haqida rasman e'lon qildi. Jamoa rasmiy saytida ma'lum qilinishicha, ushbu futbolchi bilan 5 yillik shartnoma tuzildi. Eslatib o‘tamiz, 6 iyul kuni Arda Turon "Atletiko" jamoasidan 34 mln yevro evaziga xarid qilingani haqida xabar berilgandi. Kataloniyaliklar "Atletiko"ga yana 7 mln yevroni bonus sifatida berishi mumkinligi aytilgan. Qayd etish joizki, FIFA tomonidan "Barselona"ga qo‘llangan taqiqqa ko‘ra, Turon 2016 yilning yanvarigacha jamoa safida o‘yinlarda ishtirok eta olmaydi.

ShHTning 2016 yildagi sammiti Toshkentda bo‘lib o‘tadi. Bu haqda Tojikiston prezidenti Imomali Rahmon aytib o‘tdi.“2016 yilda biz Toshkent shahrida to‘planamiz. Ma'lum ma'noda bu ShHT uchun yubiley sammit bo‘ladi – biz tashkilot yaratilganining 15 yilligini nishonlaymiz”, – uning so‘zlarini keltiradi RIA Novosti agentligi.Shuningdek, Tojikiston yetakchisi tez orada Eronning ShHTga qo‘shilishiga umid bildirdi:“Tojikiston Hindiston va Pokistonning ShHTga qabul qilish jarayonini boshlash to‘g‘risidagi qarorni to‘laligicha qo‘llab-quvvatlaydi. Umid qilamanki, eng yaqin kelajakda Eron Respublikasi ham tashkilotimiz a'zolari safiga qo‘shiladi”.

Shanxay hamkorlik tashkilotiga a'zo davlatlar yosh inson xalqaro turistik kartasini joriy qilmoqchi. Bu haqda Rossiya prezidenti Vladimir Putin ShHTga a'zo davlatlar rahbarlarining kengaytirilgan yig‘ilishida so‘zlagan nutqida aytib o‘tdi.Uning so‘zlariga qaraganda, tashkilotning yoshlar kengashi ushbu tashabbus bilan chiqqan.“O‘ylaymanki, loyiha yosh insonlarga o‘z aloqalarini bir qadar kengaytirishga imkon beradi”, – umid bildirdi Putin.Bundan tashqari, u barcha davlatlar turizm sohasidagi hamkorlik dasturini ishlab chiqishi kerakligini aytib o‘tdi.Yaqin orada imzolanadigan shartnoma asosida tashkil qilinadigan Tarmoq universiteti ShHTga a'zo davlatlardagi 69 va Belarusdagi oliygohni birlashtiradi. Bu hujjat bilan birga Tarmoq universiteti yo‘riqnomasi ham tasdiqlanadi.

Qozog‘iston prezidenti Nursulton Nazarboyev terrorchilikka qarshi kurashning yagona tarmog‘ini yaratish masalasini BMT darajasiga olib chiqishni taklif qildi. Bu taklifni u Ufada bo‘lib o‘tgan ShHT sammitida bayon etdi.“Fuqarolarimizning terrorchilar tarafida turib harbiy harakatlarda ishtirok etayotgani jiddiy muammo bo‘lib qolmoqda”, – tan oldi Nazarboyev.Uning fikricha, bu tahdidga qarshi kurashning yagona xalqaro tizimini yaratish payti keldi, va bu ishga ShHT davlatlari o‘z hissasini qo‘shishi kerak.“Shu bois BMTning kelayotgan assambleyasi kun tartibiga terrorchilikka qarshi kurashning yagona tarmog‘ini yaratish masalasini kiritish to‘g‘ri bo‘lar edi”, – dedi Qozog‘iston yetakchisi.

Butun dunyo musulmonlarining muqaddas bayrami hisoblanadigan Hayit ayyomini o‘tkazish uchun Moskva shahrida 41ta maydon tayyorlanadi. 17 iyul kuni o‘tkaziladigan bu bayram uchun Moskva shahrida 8ta, Moskva viloyatida esa 33ta maydon hozirlanadi. Bu haqda TASS nashri Rossiya muftiyati vakili Rushan Abbosovga asoslangan holda xabar berdi. "Bu yilda Hayit namozi uchun Moskva shahrida 7ta, viloyatda esa 33ta, jami 40ta maydon ajratiladi. Shuningdek, shahardagi "Sokolniki" maydonida ham Hayit namozi ado etiladi. Shaharda 6ta masjid mavjud bo‘lib, ulardan eng kattasi Bosh masjidda esa bir vaqtning o‘zida 60 ming kishi ibodat qilishi mumkin", deydi u.

O‘zbekiston prezidenti Islom Karimov Shanxay hamkorlik tashkilotining noblok xarakterini saqlab qolish tarafdori ekanligini ma'lum qildi.Ufada o‘tayotgan ShHT sammiti kengaytirilgan yig‘ilishida qilgan chiqishida u tashkilot hujjatlarida qayd qilingan kursni saqlab qolish va mustahkamlash zarurligini, bu ShHT faoliyatining boshqa davlatlarga qarshi qaratilmaganligini ta'minlashini qayd qilib o‘tdi.“Sodda qilib aytganda, har qanday blok tafakkurini, ShHTni harbiy-siyosiy alyansga aylantirish haqidagi fikrlarni hisobdan chiqarish, o‘z vaqtida tashkilotning yaratilishiga omil bo‘lgan prinsip va maqsadlarga sodiqligimizni saqlash va mustahkamlashdir”, – uning so‘zlarini keltiradi TASS agentligi.

Shanxay hamkorlik tashkilotida raislikni qabul qilayotgan O‘zbekiston tashkilotning merosiyligi prinsiplariga amal qiladi. Bu haqda O‘zbekiston prezidenti Islom Karimov Ufada o‘tayotgan ShHT sammitining kengaytirilgan yig‘ilishidagi chiqishida aytib o‘tdi.“O‘zbekiston merosiylik prinsiplariga amal qiladi va ShHT davlatlari manfaatlariga javob beradigan hamkorlikni rivojlantirib boradi, shuningdek, tashkilotimizning jahon sahnasida obro‘ining oshishi uchun kerakli barcha ishni qiladi”, – uning so‘zlarini keltiradi TASS agentligi.ShHTning dolzarb masalalari bo‘lib terrorchilik, ayirmachilikka qarshi kurashni kuchaytirish bo‘yicha chora-tadbirlar ishlab chiqish, xalqaro va mintaqaviy tahdidlarga tegishli javoblar qaytarish, iqtisodiyotlarning barqaror rivojlanishini ta'minlash kabilar qoladi.

Xitoy viza tizimini osonlashtirish bo‘yicha ShHT davlatlari bilan hamkorlik qilishga tayyorligini bildirdi. Bu haqda ShHT kengashining kengaytirilgan yig‘ilishi vaqtida Xitoy rahbari Si Tszinpin ma'lum qilgan. "Biz tashkilot doirasida tibbiyot sohasi, mehnat qilish huquqini berish hamda viza tizimi sohalarida hamkorlik qilishga tayyormiz", deydi Xitoy rahbari. Qayd qilinishicha, Xitoy ShHT ishlarida Belarus, Ozarboyjon, Armaniston, Kamboja va Nepal davlatlarining ishtirokini ma'qullaydi.

"Real" jamoasi darvozaboni Iker Kasilyas jamoa rahbariyati bilan o‘zining "Portu"ga o‘tishi masalasi bo‘yicha kelishuvga erishdi. Onda Cero nashrida yozilishicha, Kasilyas jamoa to‘lashi kerak bo‘lgan tovon pulining bir qismidan voz kechish evaziga o‘z transferi tezlatilishiga erishgan. Ma'lumot uchun, Kasilyasning "Qirollik klubi" bilan shartnomasi 2017 yilning yoziga qadar tuzilgandi va u jamoada qolsa, bu muddat ichida 25 mln yevro maosh olishi kerak edi. Endilikda, 11 iyul kuni Iker Kasilyas madridlik muxlislar bilan xayrlashuv o‘rnida matbuot anjumani o‘tkazadi va "Portu" bilan shartnoma tuzish uchun jo‘nab ketadi. Biroz oldinroq, uning transferi "Real" va "Portu" jamoalari moliyaviy shartlar borasida kelisha olmayotgani tufayli amalga oshmay qolishi mumkinligi haqida xabarlar paydo bo‘lgandi.

O‘zbekiston prezidenti Islom Karimov rossiyalik hamkasbi Vladimir Putin bilan uchrashuv chog‘ida unda Shanxay hamkorlik tashkilotida O‘zbekistonning raislik qilishi va tashkilotning kengayishi borasida savollari borligini ma'lum qildi.“Aytishim kerakki, menda juda ko‘p savollar bor, ularga sizdan javob kutaman. Faqat siz menga aniq, to‘g‘ri javob berishingiz mumkin. Bizning raisligimiz bilan bog‘liq ravishda tug‘ilayotgan murakkab savollarga”, – dedi u Putinga murojaat qilib.Eslatib o‘tamiz, Ufada 8-10 iyul kunlari ShHT va BRIKS sammitlari o‘tkaziladi. Joriy yilda har ikki tashkilotga Rossiya raislik qilmoqda.

Rossiya sudi o‘g‘lini qaytarish uchun onasidan 7,5 million yevro pulini undirmoqchi bo‘lgan Qozog‘iston fuqarosini hibsga olishga ruxsat berdi. Bu haqda Lipetsk viloyati prokuraturasi matbuot xizmati xabar tarqatmoqda. Tashkilot xabarida yozilishicha, bir guruh jinoyatchilar 2011 yilda Qozog‘iston fuqarosini o‘g‘irlab ketishgan va uni qaytarish uchun onasidan 7,5 million yevro talab qilishgan. Qozog‘iston huquq-tartibot idoralari mazkur ish borasida olib borgan tezkor tadbirlari natijasida garovdagi bola ozod qilingan va uni ushlab turgan jinoyatchilar qo‘lga olingandi. Biroq jinoyatni tashkil qilgan qozog‘istonlik ayol yashirinishga va hattoki to‘rt yil davomida Rossiya hududida noqonuniy yashab kelgan. 2015 yilning 30 iyun kuni shubhali shaxs qo‘lga olingan. Lipetsk shahar sudi hozirda fuqaroni Qozog‘istonga deportatsiya qilish bo‘yicha ish olib bormoqda.

O‘zbekiston prezidenti Islom Karimov BMT qoshida IShID terrorchi guruhi faoliyati bilan bog‘liq masalalarni o‘rganuvchi komissiya tashkil qilishga chaqirdi. Bu haqda u Shanxay hamkorlik tashkiloti Ufa sammitining kengaytirilgan yig‘ilishida qilgan chiqishida bayonot berdi.“Ko‘plar IShID haqida gapiradi, lekin, afsuski, IShID shakllangan ildizlarni ko‘plar topa olgani yo‘q. Agar bu mavzuni yanada rivojlantirsak, menimcha, BMT qoshida qandaydir maxsus komissiya yaratish xalaqit bermagan bo‘lardi”, – uning so‘zlarini keltiradi TASS agentligi.“Fikrimcha, – davom etdi O‘zbekiston yetakchisi. – Bu komissiya biror taklif bildirishi va uni muhokamaga qo‘yishi, bu borada yagona fikrni shakllantirishi mumkin bo‘lar edi. IShID nima, unga qanday qarash, unga qarshi qanday kurashish kabi masalalarda yagona fikr bo‘lar edi”.

Sport arbitraj sudi (CAS) UYeFAning Yevro-2016 yilgi saralash bahslari doirasidagi Serbiya va Albaniya uchrashuvi bo‘yicha qarorini bekor qildi. Bu haqda tashkilot rasmiy sayti xabar tarqatdi. 2014 yilning oktabrida bo‘lib o‘tgan Serbiya va Albaniya terma jamoalari o‘rtasidagi uchrashuv nihoyasiga yetmagan (0:0), o‘yinda kelib chiqqan janjal tufayli keyinchalik Serbiyaga texnik mag‘lubiyat yozilgan va ular uch ochkodan mahrum qilingandi. Endilikda yangi qarorga muvofiq Albaniyaga texnik g‘alaba bilan birgalikda uch ochko ham taqdim qilindi. Serbiyadan olib tashlangan uch ochko bo‘yicha qaror o‘z kuchida qoldirildi. Natijada Albaniya terma jamoasi to‘plagan ochkolari soni 10taga yetdi va albanlar I guruhida Daniya terma jamoasi bilan ikkinchi o‘rinni bo‘lib turishibdi.

Ijtimoiy tarmoqlarda ranglar bo‘yicha yangi tortishuvlar paydo bo‘ldi. Endilikda foydalanuvchilar ikkita oyoqqa surtiluvchi laklarning qaysi biri tufli rangiga mos tushishi bo‘yicha bahslashishmoqda. Mazkur foto BuzzFeed portaliga joylashtirilgan va hozirda foydalanuvchilarning fikrlari ham ikki xil ko‘rinishda yangramoqda. BuzzFeed o‘tkazgan so‘rovga ko‘ra, 64 foiz foydalanuvchilar o‘ng tomondagi lak tufli rangiga monandligini ta'kidlagan bo‘lsa, 36 foizi bu borada teskari fikrni bildirishgan. Eslatib o‘tamiz, joriy yilning fevralida ijtimoiy tarmoqlarda kuylakning tasviri joylashtirilgan va o‘shanda foydalanuvchilar uning qanday rangda: ko‘k-qorami yoki oq-tillarang ekanini aniqlashishda bahslashishgandi.

10 iyul kuni O‘zbekiston terma jamoasi va Moskvaning "Lokomotiv" jamoasi himoyachisi Vitaliy Denisov oilasida qiz farzand tug‘ildi. O‘z navbatida "Olmaliq" jamoasi murabbiylaridan biri Gennadiy Denisov bobo bo‘ldi. Vitaliy va uning rafiqasi Anastasiya o‘z farzandlariga Nikol ismini qo‘yishgan. "O‘z hissiyotlarimni so‘z bilan ifodalay olmayapman!!! Anastasiya, senga rahmat! Men seni qattiq sevaman", deb o‘z instagramida yozadi 28 yoshli futbolchi.

2015 yilning 10 iyul kuni O‘zbekiston Respublikasi Tashqi ishlar vazirligida Fransiya respublikasining favqulodda va muxtor elchisi Jak-Anri Els bilan uchrashuv bo‘lib o‘tdi. Suhbat chog‘ida elchi Fransiyaning BMT doirasidagi tashabbuslari to‘g‘risida ma'lumot berdi. Uchrashuvda boshqa ikki tomonlama masalalar yuzasidan ham fikr almashildi.

Andijon viloyatida o‘tkazilgan tekshiruvlar jarayonida yil boshidan buyon 180 videotovar musodara qilingan. Telegraf.uz saytining yozishicha, ular “mentalitet va turmush tarzi”ga mos kelmaydi.Xususan, telefonlar, planshetlar va kompyuterlar xotirasiga yozib olingan pornografik yoki erotik mundarijaga ega 220 videomaterial yo‘q qilindi. Mualliflik huquqlari buzilgan holda konsertlar va filmlar yozilgan 25.8 ming qaroqchi disklar sotuvdan chiqarildi.May oyida Andijon bojxona postida va Do‘stlik bojxona kompleksida fuqarolar I.Rashidov, D.G‘ofurov, O.Obidov, D.Vaxobjonovalar pornografik materiallar olib kirishga harakat qilganlarida qo‘lga olindi. Yana bir guruh fuqarolar diniy targ‘ibot mavzuidagi videomateriallar bilan qo‘lga olindi.

Suriya harbiylari va "Hizbulloh" askarlari Zabadani shahrida "Jyebhad an-Nasr" guruhi a'zolari bo‘lgan 1,5 ming nafar jangarini qurshovga oldi. Bu shahar Suriya poytaxti Damashqdan 25 km masofada joylashgan. Bu haqda RIA Novosti nashri ishonchli manbasiga asoslangan holda xabar qilgan. "Jyebhad an-Nasr" jangarilari Zabadani shahrining Zaxra tumanida suriyaliklar armiyasi va "Hizbulloh" askarlari qopqoniga tushishdi. Qurshovda 1,5 ming jangari mavjud", deyiladi xabarda. Qayd etilishicha, aholi turar joylarida jang olib borilgan. Qurshovga oluvchilar jangarilarga tegishli sexni yo‘q qilishgan.

8 iyul kuni Osiyo taraqqiyot banki Markaziy va G‘arbiy Osiyoda aholi bandligini ta'minlash uchun ta'lim va ko‘nikmalarni rivojlantirish bo‘yicha maslahatchilar missiyasi vakillari Kristina Martinez va Vladimir Gasskov Toshkentdagi Professional ta'lim markaziga tashrif buyurib, uning faoliyati bilan tanishib chiqdi.Uchrashuv chog‘ida mehmonlar markaz bitiruvchilarini ish bilan ta'minlashda erishilgan natijalar bilan tanishtirildi.Mehmonlar, shuningdek, markazda ta'lim jarayonining tashkil qilinishi bilan bog‘liq masalalarga o‘z qiziqishlarini bildirishdi.Rasmiy uchrashuvdan so‘ng delegatsiya markazni aylanib chiqib, u yerda yaratilgan shart-sharoitlar bilan tanishib chiqdi.Mehnat va aholini ijtimoiy muhofaza qilish vazirligi matbuot xizmatining ma'lum qilishicha, missiya vakillari markazning faoliyatini qoniqarli baholadi va missiya mandati O‘zbekistonga bu borada texnik yordam tashkil qilish bo‘yicha konkret taklif bildirish imkonini berishini aytib o‘tdi.

Professional boksning super og‘ir vazn toifasi WBA yo‘nalishida “Muntazam” jahon chempioni bo‘lgan Ruslan Chagayevning italiyalik Franchesko Pyanetaga qarshi o‘tkazadigan himoya jangi “Rossiya 2” telekanali orqali to‘g‘ridan-to‘g‘ri namoyish etiladi. Ushbu chempionlik jangi 11 iyul kuni Germaniyaning Magdeburg shahrida bo‘lib o‘tadi. Jang translyatsiyasi Toshkent vaqti bilan tungi 01.00da boshlanadi.

Janubiy Koreyaning Kvangchju shahrida bo‘lib o‘tgan talaba sportchilar o‘rtasidagi butunjahon Universiada musobaqalari O‘zbekiston terma jamoasi uchun muvaffaqiyatsiz yakunlanmoqda. Akademik eshkak eshish, yengil atletika, taekvondo (WTF), tennis, qilichbozlik, sport va badiiy gimnastika hamda dzyudo musobaqalarida qatnashgan hamyurtlarimiz birorta medalni qo‘lga kirita olishmadi. Ko‘plab sport turlari bo‘yicha bahslar tugab bo‘ldi. Lekin o‘zbekistonliklar uchun natija butunlay omadsiz bo‘lib turibdi. Taqqoslash uchun O‘zbekiston talabalaridan iborat terma jamoa 2013 yilda Qozonda bo‘lib o‘tgan Universiada musobaqalarida 2ta oltin, 7ta kumush va 10ta bronza medalini qo‘lga kiritishgandi.

Myanma davlatida sport kurashlari bo‘yicha yoshlar o‘rtasida Osiyo chempionatining dastlabki kungi bahslari nihoyasiga yetdi. O‘zbekiston sport kurashlari assotsiatsisi axborot xizmati bergan xabarga ko‘ra, birinchi kungi bellashuvlar O‘zbekiston terma jamoasi hisobiga ikkita medalni taqdim qildi. Yunon-rum kurashi bo‘yicha Aram Vardyanyan (66 kg) «kumush» bilan taqdirlangan bo‘lsa, Zayniddin Qamariddinov (60 kg) o‘z hisobiga bronza medalini yozib qo‘ydi.

Braziliyalik sobiq futbolchi, ikki karra jahon chempioni Ronaldo 2018 yilgi JCh saralashi uchun tashlanadigan qur'a tashlash marosimida yordamchi sifatida qatnashadi. Bu haqda FIFA rasmiy sayti xabar tarqatdi. Qur'a tashlash marosimi 2015 yilning 25 iyul kuni Rossiyaning Sankt-Peterburg shahrida bo‘lib o‘tadi. Qur'a marosimi Toshkent vaqti bilan 20:00da boshlanadi. Tadbirda modeler Natalya Vodyanova va teleboshlovchi Dmitriy Shepelov boshlovchi sifatida ishtirok etishi ko‘zda tutilgan. Eslatib o‘tamiz, JCh final bosqichi 2018 yilning 14 iyunidan 15 iyuliga qadar Rossiyaning 11ta shahridagi 12ta stadionda bo‘lib o‘tadi.

Rossiya prezidenti Vladimir Putinning fikricha, AQShning yuqori darajadagi tashqi qarzi butun dunyo iqtisodiyoti uchun jiddiy muammo hisoblanadi. Bu haqda “Novosti” axborot agentligi xabar bermoqda. “Yevropada nima sodir bo‘layotganini hammamiz yaxshi bilamiz: iqtisodiy rivojlanishning tormozlanishi, Gretsiya atrofidagi muammolar sababli yuzaga kelgan yevrohududdagi inqiroz. AQShda ham o‘sish sura'atlari kamaygani kuzatilmoqda. U yerda qarz darajasi yalpi ichki mahsulot darajasidan oshib ketdi. Adashmasam, AQShning YaIMi 17,8 trln dollarni tashkil qiladi, qarzi esa 18,2 trln dollarga yetdi”, deb aytdi Putin Ufada bo‘lib o‘tgan BRIKS va ShHT sammiti natijalariga bag‘ishlangan matbuot-anjumanida. Putinning aytishicha, bu holat butun dunyo, jumladan BRIKS davlatlari uchun ham jiddiy muammo hisoblanadi.

Ukraina prezidenti Pyotr Poroshenko asirga tushgan 10 nafar ukrainalik jangchi ozod etilganini ma'lum qildi. “Do‘stlar, yaxshi yangilik. Asirdan 17-tank brigadasi, “Aydar” bataloni, 40- va 43-brigadadan bizning 10 nafar yigitlarimiz ozod qilindi”, deb yozdi Poroshenko o‘zining Facebook dagi sahifasida. “Tez fursatlarda ular oilalari bag‘riga qaytadi”, deb ta'kidlab o‘tdi Ukraina prezidenti.

AQSh prezidenti Barak Obama AQShda jinoiy sudlov tizimining ahvoli haqidagi teledastur doirasida mamlakat tarixida birinchi marta federal qamoqxonaga tashrif buyuradi. Bu haqda Variety nashri xabar bermoqda. Obama 1,2 ming mahbus saqlanadigan Oklaxoma shtatidagi El Rino qamoqxonasiga yo‘l oladi. Obama tashrifi chog‘ida qamoqxonani ko‘zdan kechirib chiqadi va mahbuslar, qamoqxona va huquq-tartibot muassasalari xodimlari bilan uchrashadi. Obamaning bu tashrifi mamlakat tarixida birinchi marta sodir bo‘ladi. Teledastur mualliflarining fikricha, tomoshabinlar prezident jinoyatchilik muammosiga qanday munosabatda ekanligini ko‘rishlari mumkin bo‘ladi. Dastur HBO telekanalida kuz paytida efirga uzatiladi.

Shveytsariyalik tennischi Rojyer Federer (2-raqamli tennischi) Uimbldon finaliga yo‘l oldi. Federer musobaqaning yarimfinal uchrashuvida britaniyalik tennischi Endi Marreyga hech qandlay imkoniyat qoldirmadi. Uchrashuv 7:5, 7:5, 6:4 hisobi bilan yakunlandi. Tennischilar kortda 2 soat 6 daqiqa o‘tkazishdi. Eng nufuzli tennis musobaqasining finalida Federer fransiyalik tennischi Rishar Gaskeni mag‘lub etgan hozirda 1-raqamli tennischi bo‘lib turgan serbiyalik Novak Jokovich bilan uchrashadi.

"Yuventus"ning sobiq sardori Alessandro Del Pero klub prezidenti Andrea Anelli bilan kelishmovchiligi tufayli 2012 yilda jamoadan ketgandi. Hozirgi kunda Del Pero hamda Andrea Anelli o‘rtasidagi munosabat yaxshilangan. Yaqinda Alessandro Del Pero bir piyola qahva ustida "Yuventus" qarorgohida klub vakillari bilan suhbatlashgan. Yaqin orada Del Pero "Yuventus" ish boshlashi kutilmoqda. Manba:championat.asia

Toshkent shahrining eng muhtasham jome masjidlaridan biri “Minor”da tarovih namozlarida xatmi Qur'on davom etmoqda. Jome masjidida Qur'oni karimni Sadriddin qori Hamidov, Muhammadloyiq qori Aminov va Abduqodir qori Sayfuddinovlar tilovat qilib berishyapti. “Minor” jome masjidida Qur'oni karim xatmonasi Ramazonning 27-kechasi (Qadr kechasi), 13 iyul, dushanba kuniga belgilangan. Xatmonaga ilm ahllari, ulamolar va qorilar tashrif buyurishi kutilmoqda. Manba: qadriyat.uz

“VKontakte” ijtimoiy tarmog‘iga xakerlik hujumi qaytarildi. Bu haqda ijtimoiy tarmoqning matbuot kotibi Georgiy Lobushkin ma'lum qildi. “Taxminan soat 18.00 larda “VKontakte”ga uyushtirilgan DDoS-hujum qaytarildi”, deb yozdi Lobushkin tvitterda. Lobushkin foydalanuvchilar hech narsani sezishmaganini qo‘shimcha qilib o‘tdi. Avvalroq Telegram messenjeri katta miqyosdagi hujumga uchragani ma'lum qilingandi.

Ukraina iqtisodiyoti uchun muhim korxonalarga rahbarlarni tayinlash qo‘mitasi Buyuk Britaniyaning BG neft kompaniyasining Qozog‘istondagi filialining prezidenti Mark Rollinzni “Ukrnaft” kompaniyasi rahbari lavozimiga tayinlandi. Ma'lumotlarga ko‘ra, Rollinz 1989 yilda Oksford universitetining texnika fanlari doktori va 1985 yilda matematika sohasi bo‘yicha Kembrij universitetining magistr darajalarini olgan. Uning nomzodi 22 iyulda kompaniyaning aksionerlari yig‘ilishida tasdiqlanishi kerak. Biroz oldinroq, bu o‘ringa "Yevroseti" asoschisi Yevgeniy Chichvarkin tayinlanishi haqida xabar berilgandi.

AQShning Rossiya bilan to‘qnashuvi vaziyatida Yevropaga yuborishga tayyor bo‘ladigan AQSh qo‘shinlarining soni jiddiy ravishda ko‘paytirilishi kerak, deb aytdi AQSh quruqlikdagi qo‘shinlari shtabi boshlig‘i Reymond Odiyerno The Wall Street Journal nashriga bergan intervyusida. Odiyernoning aytishicha, AQSh qo‘shinlari, maxsus texnika, jumladan tanklar va zihrli piyoda mashinalarini Germaniyada joylashtirish kerak. Bu texnikalar maksimal tezlik bilan Yevropada kuchlarni yoyishga imkon beradi. Reymond Kolorado shtatida joylashgan 4-piyoda diviziyasini Yevropaga jo‘natish maqsadida tayyorgarlikdan o‘tkazishga tayyorligini ta'kidlab o‘tdi.

Gretsiya parlamenti mamlakat bosh vaziri Aleksis Tsipras va uning delegatsiyasini mamlakat tomonidan kreditorlar institutlari davlatlariga yuborgan shartlar asosida kreditorlar bilan kelishuv imzolashga vakolatli shaxs etib tasdiqladi, deb xabar bermoqda Reuters axborot agentligi. Bosh vazir Aleksis Tsipras, bosh vazir o‘rinbosari Yannis Dragasakis va moliya vaziri Evklid Tsakalotosni kelishuvni tuzish bo‘yicha vakil qilib tayinlash qarori parlamentning navbatdan tashqari yalpi majlisi davomida qabul qilindi. Muhokama davomida parlament tomonidan kelishuvni imzolashga delegatsiyaning vakolatlari ko‘rib chiqildi, muzokaralar yakunlangandan keyin uning matni deputatlarning ma'qullashidan o‘tishi uchun yana parlamentga yuboriladi. Avvalroq Gretsiya parlamenti raisi mamlakat qarzini noqonuniy deb aytgan edi.

AQSh Xodimlarni boshqarish agentligi rahbari Ketrin Archuleta boshqarmaga yirik xakerlik hujumi uyushtirilgani haqidagi ma'lumotlar oshkor bo‘lgandan keyin iste'foga ketishini e'lon qildi, deb xabar bermoqda Sky News nashri. Turli ma'lumotlarga ko‘ra, xakerlar ixtiyoriga 19 mln.dan 25 mln.gacha amerikaliklar haqida ma'lumotlar o‘tgan. Dastlab Archuleta o‘z lavozimini tark etmoqchi emasligini va o‘z xodimlariga ishonch bildirishini aytgan edi. Ma'lumotlar chiqib ketishi haqidagi oxirgi ma'lumolar oshkor etilgandan keyin agentlikda katta miqyosdagi tekshiruv o‘tkazishga qaror qilindi. 10 iyul kuni The Wall Street Journal nashri turli boshqarmalarga xakerlik hujumi oqibatida AQShning 19,7 mln nafar davlat xizmatchilari haqidagi shaxsiy ma'lumotlar o‘g‘irlanganini ma'lum qildi.

Turkiyadagi masjidlarning tozaligiga katta e'tibor qaratilmoqda. Bu haqida mamlakat muftiysi Adirna Amrulloh Uzum ommaviy axborot vositalari bilan suhbatda ma'lum qildi. “Avvalo, Allohning uyi doimo ozoda tutilishi hamda sanitar-gigiyena qoidalariga qat'iy rioya qilinishi kerak. Yoz kunlarida aksariyat odamlar yalang oyoq yurishlari va masjidga chang bosib kirishlari tabiiy. Shu bois, jomega qadam ranjida etayotgan har bir namozxon oyog‘iga kiyib olishi uchun bepul paypoq tarqatiladigan bo‘ldi. Bu savobli ishni YuNeSKO xalqaro tashkilotining oltin ro‘yxatiga kiritilgan, me'morchilik durdonasi sanalmish “Salimiya” masjididan boshlashni lozim deb toptik” – deb ta'kidlaydi u.

Italiyaning Misr poytaxti Qohira shahri markazidagi konsulxonasi oldida kuchli portlash yuz berdi. AFP nashri xabar qilishicha, bu portlash 11 iyul kuni tongida ro‘y bergan va konsullik binosiga jiddiy zarar yetkazib, 2 nafar qo‘riqchi hamda 3 nafar politsiyachining jarohatlanishiga sabab bo‘lgan. Xabarda aytilishicha, portlash natijasida ko‘chadagi kanalizatsiya tizimiga ham shikast yetgan. Portlashning aniq sababi ma'lum qilinmagan, ba'zi xabarlarga ko‘ra, bu avtomobilga o‘rnatilgan bomba orqali amalga oshirilgan terakt bo‘lgan. Ayni vaqtda konsulxona yopilgan. Terakt uchun javobgarlikni hozircha hech qaysi tashkilot o‘z zimmasiga olmagan.

London shahrida 29 iyun kuni boshlangan “Katta Dubulg‘a” turkumiga kiruvchi Uimbldon turnirida bugun ayollar o‘rtasidagi musobaqa g‘olibasi aniqlanadi. Hal qiluvchi uchrashuvga Yer yuzining birinchi raqamli ayol tennischisi amerikalik Serena Uilyams hamda ispaniyalik Garbin Mugruza yetib kelishdi. Aksar muxlislar va mutaxassislar Serena Uilyams bu o‘yindan keyin oltinchi marta Uimbldon turniri g‘olibasiga aylanishini bashorat qilishmoqda. Bu ikki tennischi shu paytgacha o‘zaro uch marotaba to‘qnash kelgan. Ikki uchrashuvda Serenaning qo‘li baland kelgan bo‘lsa, bir bahsda Mugruza zafar quchgan. Bugungi o‘zaro to‘rtinchi uchrashuv Toshkent vaqti bilan soat 18.00da boshlanadi.

Avstraliya hukumati AirAsia aviakompaniyasining ikki nafar uchuvchisi jangarilar tomonidan yollangani haqidagi taxminlardan xavotirda ekanini ma'lum qildi. CNN telekanalida xabar qilinishicha, AirAsia aviakompaniyasiga tegishli samolyot fonida tushgan suratini feysbukka joylashtirgan gumon qilinuvchining sahifasi tekshirilmoqda. Shu bo‘yicha o‘tkazilgan tekshiruv hisobotida aytilishicha, 2014 yilda ushbu uchuvchi "IShID"ni targ‘ib qilishni boshlagan va o‘z ismini o‘zgartirib, Suriyadagi Rakka shahriga yo‘l olgan. "Tekshiruvlarimiz natijalari hozircha o‘z isbotini topmadi. Hali ularni "IShID" a'zosi sifatida tasdiqlay olmaymiz", deyiladi hisobotda.

8 iyul kuni Toshkent viloyati Angren shahar “Issiqlik manbai” korxonasida maxsus-taktik o‘quv mashqi o‘tkazildi. O‘quv mashg‘uloti “Boshqaruv organlari va FM tuzilmalarining texnogen tusdagi favqulodda vaziyatlarning oldini olish va bartaraf etishdagi harakatlari” mavzusida bo‘lib o‘tdi. Tadbirni o‘tkazishdan ko‘zlangan asosiy maqsad texnogen tusdagi favqulodda vaziyatlarni oldini olish, sodir bo‘lganda aholini muhofazasini ta'minlash va moddiy boyliklarni asrash bo‘yicha “Issiqlik energiyasi” korxonasi a'zolarining malakalarini oshirish, qolaversa, favqulodda vaziyatlarda korxona rahbarlar tarkibini va fuqaro muhofazasi tuzilmalari shaxsiy tarkibining xarakatlarini to‘g‘ri tashkil etish hisoblanadi. Bo‘lib o‘tgan tadbirning yakuniy hulosalariga ko‘ra “Issiqlik energiyasi” korxonasi rahbarlar va fuqaro muhofazasi tuzilmalari shaxsiy tarkibi favqulodda vaziyatlarda harakat qilishga “Cheklangan tayyor” deb baholandi.

2015 yilning 8 iyul kuni O‘zbekiston Respublikasi hukumati bilan Kipr Respublikasi hukumati o‘rtasida turizm sohasida hamkorlik qilish to‘g‘risidagi bitim kuchga kirdi. Ushbu bitim 2012 yilning 5 aprel kuni Toshkent shahrida imzolangan. O‘zaro turistlar oqimlarini kuchaytirish maqsadida bitim ikki tomon davlat muassasalari va turizm bilan shug‘ullanuvchi boshqa tashkilotlar o‘rtasidagi hamkorlini qo‘llab quvvatlash va kengaytirishni nazarda tutadi.

AQShda o‘z yolg‘on tashxislari bilan mijozlarrning sog‘ligiga zarar yetkazishda ayblangan onkologga 45 yillik qamoq jazosi tayinlandi. Bu haqda CNN telekanali xabar qildi. Aniqlik kiritilishicha, Farid Fata ismli ushbu shifokor Detroyt shahrida asab xastaliklari bo‘yicha tashxis qo‘yish bilan shug‘ullangan. U sog‘ odamlarga ham saraton xastaligi tashxisini qo‘yib, ularga ximiyaterapiya qilishni buyurgan va ularning sog‘ligiga jiddiy zarar tahdid qilgan. "Men Gippokrat qasamini buzdim va mijozlarimning ishonchini poymol qildim. Men bu aybimni qanday yuvishni ham bilmayman. Men bu qilmishimdan qattiq afsusdaman va qanchalik uyalayotganimni so‘z bilan izohlab bera olmayman", deb iqror bo‘ladi jinoyatchi shifokor. Prokurorlar uni "mamlakatning birinchi raqamli firibgari" deb atashgan. Undan o‘zi qo‘ygan yolg‘on tashxislar orqali sug‘urta kompaniyalaridan olgan 17,6 mln dollar undirib olingan.

Moskva shahridagi Altufevsk ko‘chasi yoqasidagi baland qavatli uylardan birining 12-qavatidan O‘zbekiston fuqarosi bo‘lgan 17 yoshli qiz yiqilgan. U olingan og‘ir tan jarohatlari tufayli voqea joyidayoq halok bo‘lgan. Voqea joyiga tezkor guruh yetib kelib, surishtiruv ishlarini boshlagan. Aniqlanishicha, marhuma o‘zi vaqtinchalik yashayotgan uy derazasidan yiqilishi natijasida halok bo‘lgan.Tergov-surishtiruv ishlari davom etmoqda.

“Real Madrid” “Manchester Yunayted” bilan jamoa darvozaboni David De Xeani sotib olish borasida muzokaralar olib borishni davom etmoqda. Marca bergan xabarga ko‘ra, klub 24 yoshli darvozabonni 40 mln yevrodan arzon narxga sotmoqchi emas. Ma'lumotlarga ko‘ra, “MYu” “madridliklar” himoyachisi Serxio Ramosni sotib olishni rejalashtirgani klubning De Xea transferini oshirishiga sabab bo‘lgan. Avvalroq, “MYu” “Real” Ramosni sotmaydigan bo‘lsa, De Xeani o‘zida olib qolishini ma'lum qilgan edi.

AQSh Davlat kotibi Jon Kerri Eron Tashqi ishlar vazir Javod Zarif hamda yevropalik diplomat Federiko Mogerini bilan birgalikda Eronning yadroviy dasturi bo‘yicha Vena shahrida bo‘lib o‘tayotgan uch tomonlama muzokaralar haqida fikr bildirdi. "Bugun ertalab Mogerini va Javod Zarif bilan uchrashdik. Hali hal qilinishi lozim bo‘lgan bir qator masalalar turibdi", deb yozadi Kerri o‘z tvitterida. Uning fikricha, muzokaralarning ikkinchi kunidan keyin ham Eronning yadroviy dasturi bo‘yicha eng muhim savollar ochiq qolmoqda.

“Real Madrid” darvozaboni Keylor Navas jamoada kelayotgan mavsumda ham De Xeaning tarkibga kelib qo‘shilishi sababli zaxirada o‘tkazmoqchi emas. Shu sababdan kosta-rikalik darvozabon yozgi transfer vaqtida jamoani tark etmoqchi. Ma'lumot uchun, Braziliyadagi jahon chempionatida o‘zining ajoyib o‘yinalari bilan yodda qolgan darvozabon o‘tgan mavsumda “madridliklar” tarkibiga kelib qo‘shildi hamda bor yo‘g‘i 6 ta uchrashuvda maydonga tushdi.

"Bavariya” klubi boshqaruv raisi Karl Xaynts Rummenigge yarim himoyachi Bastian Shvaynshtaygerning “MYu” tarkibiga o‘tishini rasman tasdiqladi. “Shvaynshtayger faoliyatining oxirida yangi tajribalarga ega bo‘lmoqchi. Biz "MYu" jamoasi vakillari bilan bu boradagi kelishuvga erishdik. Men shunday saviyadagi o‘yinchimiz ketayotganidan afsusdaman. U jamoa uchun unutilmas ishlarni qildi.Men unga faqat yaxshilik yor bo‘lishini tilayman. Menimcha, yangi jamoada o‘ynash unga yanada qiziqroq bo‘ladi", deydi u.”, - deydi Rummenigge. Avvalroq, futbolchi “MYu” bilan 3 yillik shartnoma imzolashi hamda yiliga 10 million yevro maosh olishi xabar qilingandi.

IShID terrorchilik tashkiloti Italiyaning Qohiradagi konsulligi oldida yuz bergan portlash uchun javobgarlikni o‘z zimmasiga oldi. Bu haqda Reuters axborot agentligi IShIDning ijtimoiy tarmoqlaridagi bayonotiga iqtibos keltirgan holda xabar berdi. Portlash 11 iyul kuni ertalab sodir etildi. Konsullik oldidagi trotuarga qo‘yilgan minalashtirilgan avtomobil portlatildi. Terakt oqibatida 5 kishi – 2 nafar politsiyachi va 3 nafar yo‘lovchi jarohat oldi.

AQSh boshchiligidagi xalqaro koalitsiya IShID terrorchilik guruhining Suriya va Iroqdagi pozitsiyalariga 34 ta aviazarba berdi. Bu haqda Reuters axborot agentligi xabar bermoqda. Qayd etilishicha, Suriyadagi jangarilar pozitsiyalariga berilgan 17 ta zarbadan 12 tasi nishonga tekkan. Yana 17 ta zarba IShIDning Iroqning 8 shahridagi, shu jumladan Mosul yaqinidagi pozitsiyalariga berildi. 8 iyulda AQSh va ittifoqchilar tomonidan IShIDning Suriya va Iroqdagi pozitsiyalariga 25 ta aviazarba berilgan edi.

Braziliyalik hujumchi Ronaldino o‘z faoliyatini “Fluminense”da davom ettiradigan bo‘ldi. 10 iyul kuni tomonlar futbolchining uyida muzokara o‘tkazishdi. Natijada futbolchi Rio-de-Janeyro klubining taklifini qabul qildi. Qayd etilishicha, 35 yoshli futbolchi 11 iyulda “Fluminense” bilan shartnoma imzolaydi. Avvalroq Ronaldino Turkiyaning “Antalyaspor” klubiga o‘tishi ma'lum qilingandi.

“Milan” hujumchisi Stefan Al-Shaaraviy o‘z faoliyatini “Monako”da davom ettiradigan bo‘ldi. “Rossonerlar”ning rasmiy telekanali Milan Channel tomonlar bitimni deyarli kelishib olganlarini ma'lum qildi. 13 iyul kuni o‘yinchi tibbiy ko‘rikdan o‘tadi va yangi klubi bilan shartnoma imzolaydi. “Monako” Al-Shaaraviyni 16 mln yevroga sotib olish majburiyati bilan 2 mln yevroga ijaraga olmoqda.

700 gramm keladigan bir shingil uzum Yaponiyadagi auksionda 1 mln iyenga, ya'ni taxminan 8 ming 200 dollarga sotildi. Sotilgan “Rim yoquti” navidagi uzum yaponiyalik seleksionerlarning faxri hisoblanadi. Uzum donlari juda shirin bo‘lib, o‘lchami stol tennisi koptokchasidek keladi. Bu uzum shingillari vazn va shakar miqdori bo‘yicha qattiq tanlovdan o‘tkaziladi. Yiliga bu uzumning hamma standartlarga to‘g‘ri keluvchi hosilidan bir necha shingil olinadi, xolos. Auktsionda uzumni qo‘lga kiritgan mahalliy restoranlardan birining bosh oshpazi har bir uzum doniga 300 dollardan to‘lagan va bu xarididan juda xursandligini aytdi. Bosh oshpaz bu noyob uzumni vinoga gazak sifatida tortiq qilmoqchi.

Belarusning Mogilyov shahrida sirk tomoshasi paytida fil 2 metrlik balandlikka zinalardan ko‘tarilib, oldindan tayyorlangan tomoshani ko‘rsatishi kerak bo‘lganda qoqilib ketib, shovqin-suron bilan yerga qulab tushdi. Fil shundoqqina birinchi qatorning yoniga dumalab tushgan. Jonivor o‘zi mustaqil ravishda tura olmay, sahnaning chetida ojizona holda yonboshlab qolgan. Birinchi qatorda o‘tirgan tomoshabinlar fil yiqilib ketganda juda qo‘rqib ketishgan. Guvohlar tomonidan olingan videoda qichqiriqlar va bolalar yig‘isi eshitilib turibdi. Guvohlarning aytishlaricha, ushbu noxush voqea oqibatida hech kim jabr ko‘rmagan, filning o‘ziga esa zudlik bilan yordam ko‘rsatilgan.

Tunis hukumati 26 iyun kuni Sus shahri yaqinidagi mehmonxonalarda amalga oshirilgan teraktga aloqadorlikda gumon qilinayotgan 127 kishi hibsga olinganini ma'lum qildi. Bu haqda Al-Arabiya xabar berdi. Tunis Ichki ishlar vazirligining siyosiy tanglik holati bo‘yicha maxsus guruhi boshlig‘i Kamil Jandubi tergov-surishtiruv ishlari jarayonida 700 martadan ortiq tezkor amaliyotlar amalga oshirilganini ma'lum qildi. U bu jarayonga politsiya xodimlari, armiya askarlari va ko‘ngillilardan iborat 100 mingga yaqin kishi jalb etilganini qo‘shimcha qilib o‘tgan. Ma'lum qilinishicha, hozirda O‘rta Yer dengizi sohilidagi mehmonxonalar, madaniy yodgorliklar va sohilbo‘yi majmualarini qo‘riqlash uchun 3 ming nafar politsiyachi safarbar etilgan.

Ufada bo‘lib o‘tgan ShHT sammiti paytida Rossiya Tashqi ishlar vaziri Sergey Lavrovning Vladimir Putin orqasidan turib kimgadir qo‘lini siltab, “havo orqali” bo‘sa yuborishi aks etgan video internet ahlini o‘ziga tortmoqda. Tashqi ishlar vazirligida bu holatga hazil sifatida qarab, ushbu holat tasvirga olingan videoni vazirlikning Facebook dagi sahifasida joylashtirishdi hamda “Lavrov ijtimoiy tarmoqlar foydalanuvchilariga bo‘sa yubormoqda. Tashqi ishlar vaziri Sergey Lavrov o‘z jamoasi bilan hammaga dam olish kunlari yaxshi o‘tishini tilab qoldi” deb izoh berib qo‘yildi. Shuningdek, sammit paytida Hindiston bosh vazirining Lavrovga go‘yoki “shoh” qo‘ygandek tasvirlangan surati ham internet foydalanuvchilarning tabassumini uyg‘otdi. Qizig‘i, ko‘pchilik ushbu rolikni yirik planda ko‘rganlar. Unda faqatgina Lavrovning o‘zi aks etgan. Biroq ushbu vaziyat uzoqdan olingan videoda Lavrovning oldida uning orqasida bo‘layotgan voqealardan bexabar o‘tirgan Putinni ko‘rish mumkin.

Londonda yakuniga yetib borayotgan “Katta Dubulg‘a” turkumiga kiruvchi “Uimbldon” turnirining ayollar o‘rtasidagi juftliklar musobaqasida ham g‘olibalar aniqlandi. Hal qiluvchi final uchrashuvida zafar quchgan shveysariyalik 34 yoshli Martina Xingis hindistonlik dugonasi Soniya Mirza bilan birgalikda bosh mukofotni qo‘lga kiritdi. Ular 2 soatu 24 daqiqa davom etgan final bellashuvida rossiyalik tennischilar – Yekaterina Makarova va Yelena Vesnina juftligidan 5:7, 7:6(6), 7:5 hisobida ustun kelishdi. Bu g‘alaba ikki tennischiga 340 ming funt sterling mukofot puli hamda 2000 reyting ochkosini taqdim etdi. Shu tariqa Martina Xingis 17 yildan keyin yana Uimbldon bosh sovrinini qo‘lga kiritdi. Uimbldon. Ayollar juftligi FINAL Martina Xingis (Shveytsariya)/Soniya Mirza (Hindiston) – Ye. Makarova (Rossiya)/Yelena Vesnina (Rossiya) - 5:7, 7:6 (4), 7:5

Italiyalik mutaxassis Janfranko Zola Qatar poytaxti Doha shahriga mahalliy “Al-Arabiy” klubiga keyingi mavsumdan murabbiylik qilish uchun yetib keldi. Zolaning bundan avvalgi ish joyi “Kalyari” klubida bo‘lgan va mart oyida klub uni iste'foga chiqarib yuborgan edi.

Meksikada Kolima vulqoni uyg‘onishi munosabati bilan Kolima shtatidagi aeroport yopib qo‘yildi. Bu haqda El Universal xabar bermoqda. Xabarda aytilishicha, vulqon otila boshlagan va Kolima hamda Xalisko shtatidagi aholi xavfsiz hududlarga ko‘chirilmoqda. Hudud atrofidagi aholiga ham himoya vositasi sifatida maxsus niqoblar taqish tavsiya etilgan.

AQSh prezidenti lavozimiga nomzodlardan biri va milliarder Donald Tramp Rossiya prezidenti Vladimir Putin va Xitoy bilan munosabatlarni yo‘lga qo‘yishni rejalashtirayotganini ma'lum qildi. Bu haqda Associated Press axborot agentligi xabar bermoqda. “Men 20 yildan beri Rossiya bilan Xitoyning birlashishi bo‘lishi mumkin bo‘lgan eng yomon narsa ekanligini eshitib kelaman. Biz ularni Obama Putinni yoqtirmagani, Putin esa Obamani hurmat qilmagani uchun birlashtirib qo‘yganmiz”, deb aytmoqda Tramp. Tramp AQShning harbiy qudratiga asosiy e'tiborni qaratishini ma'lum qildi. “Men shunchalik kuchli armiya yaratamanki, siz undan hech qachon foydalanishingizga to‘g‘ri kelmaydi”, deb ta'kidlamoqda Tramp.

O‘zining Hyundai Sonata avtomobilida cho‘lda adashib qolgan pensioner er-xotin ikki hafta o‘tgach topildilar. Ularning avtomobillari Kaliforniyadagi Los Coyotes rezervatsiyasidagi qoyada qolib ketgan. Bu haqda The Press-Enterprise nashri xabar bermoqda. Qayd etilishicha, 68 yoshli Dianna Bedvell va uning 79 yoshli turmush o‘rtog‘i Sesil Knatston 10 may kuni yo‘lda ketayotganlarida noto‘g‘ri joyda burilib, boshqa yerga ketib qolishgan. Ularning avtomobili o‘rmonda, ko‘zdan nariroq bo‘lgan tuproqli yo‘lda qolib ketgan. Erkak bir hafta o‘tib, yurak xurujidan vafot etgan, uning rafiqasi esa yon atrofdan o‘tib ketayotgan yo‘ltanlamas mashinalarda sayohat qilib yurganlar tomonidan topib olinmagunga qadar yana 7 kun mashina ichida qolib ketgan. Qayd etilishicha, ikkala pensioner ham qand kasalligidan aziyat chekkan va shuning uchun yordam topish uchun mashinani tark eta olmagan.

Aktrisa Shahzoda Muhamedova uni “o‘ynash” deya ayblagan shok.uz caytini sudga berdi. “Darakchi” nashri bildirishicha, shou biznes sayti “Aktrisaning ajrashgan eriga bankir bilan yurgan boshqa aktrisa o‘ynash bo‘lib oldi” sarlavhali maqola e'lon qilgan. Maqolada garchi Sh.Muhamedovaning nomi tilga olinmagan bo‘lsa-da, ammo aynan aktrisaga tegishli ishoralar bilan fikr bildirilgan. “Yana tuhmat, yana mish-mish… Avvaliga bir aktyorga, so‘ng yoshi kattaroq bir bank xodimiga tenglashtirdi. shok.uz cayti nafaqat meni, balki boshqa hamkasblarimni ham g‘iybat qilib, obro‘yini to‘kib kelayotgani uchun javob beradi!” deydi Sh.Muhamedova.

Mart oyida Toshkent hayvonot bog‘iga tashrif buyuruvchilar uchun yangilik sifatida bu yerda Tropik kapalaklar uyi tashkil etilgandi. "Pravda Vostoka" nashrida yozilishicha, ayni kunlarda bu ulkan xonaga kirilganda, hamma joyda 26 turdagi chiroyli va rang-barang kapalaklar uchib yuradi. Xabarda ta'kidlanishicha, bu xonada avgust oyidan boshlab kapalaklarning turlari va soni ko‘paytiriladi. "Kapalaklar uyida Yevroosiyo va Amerika qit'alaridan keltirilgan kapalaklar mavjud. Bu yerda bejirim hashoratlarning yashashi uchun barcha sharoitlar, sun'iy suv havzalari, daraxtlar, gullar va albatta havoning kerakli harorati mavjud. Yaqin vaqt ichida sharoitlar yanada yaxshilarnib, kapalaklarning turlari ko‘paytiriladi", deydi "Tropik kapalaklar uyi" direktori Muqaddas Shodiyeva. Ushbu loyiha Toshkent hayvonot bog‘i va Botanika bog‘i xodimlarining amaliy yordami evaziga amalga oshirilgan. Kapalaklarning umri juda qisqaligi tufayli tashrifchilardan ularga qo‘l bilan tegmaslik so‘ralgan.

Rossiya Davlat dumasining xalqaro ishlar bo‘yicha rahbari Aleksey Pushkov Ukrainaga qurol-aslaha yetkazib berilishi borasida kimning aytayotgan gapiga ishonish kerakligi haqidagi masalani ko‘tarmoqda. “Ukrainaning AQShdagi elchisi Chaliy Ukraina allaqachon AQSh va Yevropaning 10ta davlatidan qurol-aslaha olayotganini aytmoqda. Obama ma'muriyati buni tan olmayapti. Kimga ishonish kerak?”, deb yozmoqda siyosatchi o‘zining tvitterida. “AQSh Obamaning aytayotgan gaplariga qaramay, maxfiy tarzda Ukrainaga qurol-aslaha yetkazib berishi mumkinmi?”, deb o‘z so‘zini davom ettiradi Pushkov. Pushkovning fikricha, AQSh bu ma'lumotni yoki tasdiqlashi, yoki inkor etishi kerak. Avvalroq Ukrainaning AQShdagi yangi elchisi Valeriy Chaliy Ukraina faol ravishda G‘arbning 10dan ortiq davlatidan qurol-aslaha, jumladan qirg‘in qurolini olayotganini e'lon qilgan. Bundan tashqari, elchining aytishicha, AQShda Ukrainaga ko‘proq qurol-aslaha yetkazib berish fikri keng ravishda qo‘llab-quvvatlanmoqda.